CELEX: 32020R0008
Language: el
Date: 2020-01-07 00:00:00
Title: Εκτελεστικός κανονισμός (ΕΕ) 2020/8 του Συμβουλίου της 7ης Ιανουαρίου 2020 για την εφαρμογή του άρθρου 12 παράγραφος 1 του κανονισμού (ΕΕ) 2017/1770 σχετικά με περιοριστικά μέτρα λόγω της κατάστασης στο Μάλι

8.1.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  LI 4/1
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/8 ΤΟΥ ΣΥΜΒΟΥΛΙΟΥ
         της 7ης Ιανουαρίου 2020
         για την εφαρμογή του άρθρου 12 παράγραφος 1 του κανονισμού (ΕΕ) 2017/1770 σχετικά με περιοριστικά μέτρα λόγω της κατάστασης στο Μάλι
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2017/1770 του Συμβουλίου, της 28ης Σεπτεμβρίου 2017, σχετικά με περιοριστικά μέτρα λόγω της κατάστασης στο Μάλι (1), και ιδίως το άρθρο 12 παράγραφος 1,
         Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 28 Σεπτεμβρίου 2017, το Συμβούλιο εξέδωσε τον κανονισμό (ΕΕ) 2017/1770.
                  
               
                     (2)
                  
                  
                     Στις 19 Δεκεμβρίου 2019, η Επιτροπή Κυρώσεων του Συμβουλίου Ασφαλείας των Ηνωμένων Εθνών που συστάθηκε βάσει της παραγράφου 9 της απόφασης 2374 (2017) του Συμβουλίου Ασφαλείας των Ηνωμένων Εθνών προσέθεσε πέντε πρόσωπα στον κατάλογο των προσώπων και οντοτήτων που υπόκεινται σε δέσμευση περιουσιακών στοιχείων, ως έχει στα άρθρα 4 έως 7 της απόφασης 2374 (2017).
                  
               
                     (3)
                  
                  
                     Το παράρτημα I του κανονισμού (ΕΕ) 2017/1770 θα πρέπει, συνεπώς, να τροποποιηθεί αναλόγως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα I του κανονισμού (ΕΕ) 2017/1770 τροποποιείται σύμφωνα με το παράρτημα του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 7 Ιανουαρίου 2020.
            
               
                  Για το Συμβούλιο
               
               
                  Η Πρόεδρος
               
               A. METELKO-ZGOMBIĆ
            
         
         
            (1)  ΕΕ L 251 της 29.9.2017, σ. 1
         
      
      
         
            ΠΑΡΑΡΤΗΜΑ
            Τα πρόσωπα που απαριθμούνται στο παράρτημα του παρόντος κανονισμού προστίθενται στον κατάλογο του παραρτήματος Ι του κανονισμού (ΕΕ) 2017/1770.
            
               «1.   AHMED AG ALBACHAR (άλλως: Intahmadou Ag Albachar)
               
               Χαρακτηρισμός: Πρόεδρος της ανθρωπιστικής επιτροπής του Bureau Regional d’Administration et Gestion de Kidal
               Ημερομηνία γέννησης: 31 Δεκ. 1963
               Τόπος γέννησης: Tin-Essako, περιφέρεια Kidal, Μάλι
               Ιθαγένεια: Μάλι
               Αριθμός εθνικής ταυτότητας Μάλι: 1 63 08 4 01 001 005E
               Διεύθυνση: Συνοικία Aliou, Kidal, Μάλι
               Ημερομηνία καταχώρισης στον κατάλογο των Ηνωμένων Εθνών: 10 Ιουλίου 2019
               
                  Άλλες πληροφορίες: Ο Ahmed Ag Albachar είναι σημαίνων επιχειρηματίας και, από τις αρχές του 2018, ειδικός σύμβουλος του κυβερνήτη της περιφέρειας Kidal. Ισχυρό μέλος του Haut Conseil pour l'unité de l'Azawad (HCUA) και μέλος της κοινότητας Ifoghas Tuareg, ο Ahmed Ag Albachar λειτουργεί και ως διαμεσολαβητής στις σχέσεις μεταξύ της Coordination des Mouvements de l’Azawad (CMA) και του Ανσάρ Ντιν (QDe.135).
               
                  
                     Συμπληρωματικές πληροφορίες
                  
               
               Ο Ahmed Ag Albachar καταχωρίζεται στον κατάλογο δυνάμει της παραγράφου 8 στοιχείο β) της απόφασης 2374 (2017) για ενέργειες που παρεμποδίζουν, ή παρεμποδίζουν λόγω παρατεταμένης καθυστέρησης, ή απειλούν την εφαρμογή της συμφωνίας· επίσης, δυνάμει της παραγράφου 8 στοιχείο ε) της απόφασης 2374 (2017) για παρακώλυση της αποστολής ανθρωπιστικής βοήθειας στο Μάλι ή της πρόσβασης στην ανθρωπιστική βοήθεια ή της διανομής της στο Μάλι.
               Τον Ιανουάριο ο Ag Albachar χρησιμοποίησε την επιρροή του για να ελέγξει και να επιλέξει ποια ανθρωπιστικά και αναπτυξιακά έργα θα πραγματοποιηθούν στην περιφέρεια Kidal, ποιος θα τα εφαρμόσει, που και πότε. Καμία ανθρωπιστική δράση δεν μπορεί να αναληφθεί χωρίς αυτός να την γνωρίζει και να την εγκρίνει. Αυτοανακηρυχθείς πρόεδρος της ανθρωπιστικής επιτροπής, ο Ag Albachar είναι αρμόδιος για τη χορήγηση αδειών διαμονής και εργασίας στο προσωπικό ανθρωπιστικής βοήθειας με αντάλλαγμα χρήματα ή υπηρεσίες. Η επιτροπή ελέγχει επίσης ποιες εταιρίες και πρόσωπα μπορούν να συμμετέχουν στις προσφορές για έργα που προωθούν οι ΜΚΟ στο Kidal, παρέχοντας στον Ag Albachar την εξουσία να χειραγωγεί την ανθρωπιστική δράση στην περιοχή και να επιλέγει όσους εργάζονται για τις ΜΚΟ. Η διανομή βοήθειας μπορεί να διεξαχθεί μόνο υπό την επίβλεψή του, επιτρέποντάς του να επηρεάζει την επιλογή των προσώπων που επωφελούνται από τις διανομές.
               Επιπροσθέτως, ο Albachar χρησιμοποιεί άνεργους νέους για να εκφοβίζει και να εκβιάζει ΜΚΟ, δυσχεραίνοντας έτσι σοβαρά το έργο τους. Η ευρύτερη ανθρωπιστική κοινότητα -αλλά κυρίως το εθνικό προσωπικό που είναι πιο ευάλωτο- εργάζεται υπό καθεστώς φόβου στο Kidal.
               Ο Ahmed Ag Albachar είναι επίσης συνιδιοκτήτης της εταιρίας Timitrine Voyage transport, μιας από τις λίγες μεταφορικές εταιρίες που οι ΜΚΟ επιτρέπεται να χρησιμοποιούν στο Kidal. Ο Ag Albachar, μαζί με άλλες δώδεκα μεταφορικές εταιρίες που ανήκουν σε μια μικρή φατρία διακεκριμένων προσώπων των Ifoghas Tuareg, σφετερίζεται σημαντικό μέρος της ανθρωπιστικής βοήθειας στο Kidal. Επιπλέον, η μονοπωλιακή κατάσταση που συντηρεί ο Ag Albachar, καθιστά δυσκολότερη τη διοχέτευση ανθρωπιστικής βοήθειας σε ορισμένες κοινότητες σε σχέση με άλλες.
               Ο Albachar εκμεταλλεύεται την ανθρωπιστική βοήθεια για να εξυπηρετήσει τα προσωπικά συμφέροντά του και τα πολιτικά συμφέροντα του HCUA τρομοκρατώντας, απειλώντας ΜΚΟ και ελέγχοντας τις επιχειρήσεις τους· όλα τα παραπάνω έχουν ως αποτέλεσμα την παρεμπόδιση και παρακώλυση της βοήθειας επηρεάζοντας δικαιούχους στην περιοχή του Kidal που έχουν ανάγκη. Ως εκ τούτου, ο Ahmed Ag Albachar παρεμποδίζει τη διοχέτευση ανθρωπιστικής βοήθειας στο Μάλι ή την πρόσβαση σε ή τη διανομή της ανθρωπιστικής βοήθειας στο Μάλι.
               Οι ενέργειές του παραβιάζουν επίσης το άρθρο 49 της συμφωνίας για την ειρήνη και τη συμφιλίωση στο Μάλι που δεσμεύει τα μέρη να σεβαστούν τις αρχές του ανθρωπισμού, της ουδετερότητας, της αμεροληψίας και της ανεξαρτησίας που κατευθύνουν την ανθρωπιστική δράση, ώστε να προληφθεί τυχόν χρησιμοποίηση της ανθρωπιστικής βοήθειας για πολιτικούς, οικονομικούς ή στρατιωτικούς σκοπούς, καθώς και να διευκολυνθεί η πρόσβαση των ανθρωπιστικών οργανώσεων και να εξασφαλισθεί η ασφάλεια του προσωπικού τους. Ως εκ τούτου, ο Albachar παρεμποδίζει ή απειλεί την εφαρμογή της συμφωνίας.
               2.   HOUKA HOUKA AG ALHOUSSEINI [άλλως: α) Mohamed Ibn Alhousseyni β) Muhammad Ibn Al-Husayn γ) Houka Houka]
               
               Τίτλος: Καδής
               Ημερομηνία γέννησης: α) 1 Ιαν. 1962 β) 1 Ιαν. 1963 γ) 1 Ιαν. 1964
               Τόπος γέννησης: Ariaw, περιφέρεια Τιμπουκτού, Μάλι
               Ιθαγένεια: Μάλι
               Ημερομηνία καταχώρισης στον κατάλογο των Ηνωμένων Εθνών: 10 Ιουλίου 2019
               
                  Άλλες πληροφορίες: Ο Houka Houka Ag Alhousseini διορίστηκε από τον Iyad Ag Ghaly (QDi.316) καδής του Τιμπουκτού τον Απρίλιο του 2012, μετά την εγκαθίδρυση του χαλιφάτου τζιχαντιστών στο βόρειο Μάλι. Ο Houka Houka συνεργάστηκε κατά το παρελθόν στενά με τη Hesbah, την ισλαμική αστυνομία, της οποίας ηγείται ο Ahmad Al Faqi Al Mahdi, που είναι φυλακισμένος στον χώρο κράτησης του Διεθνούς Ποινικού Δικαστηρίου της Χάγης από τον Σεπτέμβριο του 2016.
               
                  
                     Συμπληρωματικές πληροφορίες
                  
               
               Ο Houka Houka Ag Alhousseini καταχωρίζεται στον κατάλογο δυνάμει της παραγράφου 8 στοιχείο β) της απόφασης 2374 (2017) για ενέργειες που παρεμποδίζουν, ή παρεμποδίζουν λόγω παρατεταμένης καθυστέρησης, ή απειλούν την εφαρμογή της συμφωνίας.
               Μετά την επέμβαση των γαλλικών δυνάμεων τον Ιανουάριο του 2013, ο Houka Houka Ag Alhousseini συνελήφθη στις 17 Ιανουαρίου 2014· στη συνέχεια όμως αφέθηκε ελεύθερος από τις αρχές του Μάλι στις 15 Αυγούστου 2014, μια απελευθέρωση που καταδικάστηκε από τις οργανώσεις ανθρωπίνων δικαιωμάτων.
               Έκτοτε, ο Houka Houka Ag Alhousseini βρίσκεται στο Ariaw, στην περιοχή του Zouéra, ενός χωριού δυτικά του Τιμπουκτού (κοινότητα Essakane), στις όχθες της λίμνης Faguibine προς τα σύνορα με τη Μαυριτανία. Στις 27 Σεπτεμβρίου 2017, επανεγκαταστάθηκε στην περιοχή επισήμως ως δάσκαλος από τον Koina Ag Ahmadou, κυβερνήτη της περιφέρειας του Τιμπουκτού· αυτό το πέτυχε κατόπιν άσκησης πιέσεων από τον Mohamed Ousmane Ag Mohamidoune (MLi.003), ο οποίος ήδη υπόκειται σε κυρώσεις· είναι ο ηγέτης του Coalition du peuple de l’Azawad (CPA) και καταχωρίσθηκε, στις 20 Δεκεμβρίου 2018, από την επιτροπή του Συμβουλίου Ασφαλείας για το Μάλι για λόγους όπως ενέργειες που παρεμποδίζουν, ή παρεμποδίζουν λόγω παρατεταμένης καθυστέρησης, ή απειλούν την εφαρμογή της συμφωνίας. Το 2017 ο Mohamed Ousmane ίδρυσε και τέθηκε επικεφαλής μιας ευρύτερης συμμαχίας αποσχισθεισών ομάδων με το όνομα Coalition des Mouvements de l'Entente (CME). Κατά την ιδρυτική της διάσκεψη, η CME απείλησε ανοιχτά με επίσημη δήλωση την εφαρμογή της συμφωνίας ειρήνης και συμφιλίωσης στο Μάλι. Η CME έχει επίσης συμμετάσχει σε παρεμποδίσεις που καθυστερούν την εφαρμογή της συμφωνίας, ασκώντας πίεση στην κυβέρνηση του Μάλι και τη διεθνή κοινότητα με σκοπό να επιβληθεί η συμμετοχή της CME στους διάφορους μηχανισμούς που έχουν θεσπιστεί από τη συμφωνία.
               Ο Houka Houka και ο Mohamed Ousmane επηρέασαν σημαντικά ο ένας την άνοδο του άλλου: ο δεύτερος διευκόλυνε συναντήσεις με κυβερνητικούς αξιωματούχους, ενώ ο πρώτος είχε βασικό ρόλο στην επέκταση της επιρροής του Ousmane στην περιοχή του Τιμπουκτού. Ο Houka Houka έχει συμμετάσχει στις περισσότερες από τις κοινοτικές συγκεντρώσεις που έχει οργανώσει ο Mohamed Ousmane από το 2017, συμβάλλοντας στην ενίσχυση της φήμης και της αξιοπιστίας του Ousmane στην περιοχή· έχει συμμετάσχει επίσης στην τελετή ίδρυσης της Coalition des Mouvements de l’Entente (CME) την επιτυχία της οποίας ευχήθηκε δημοσίως.
               Η περιοχή επιρροής του Houka Houka επεκτάθηκε πρόσφατα περαιτέρω προς ανατολάς, προς την περιοχή Ber (προπύργιο των Αράβων Bérabich που βρίσκεται 50 χιλιόμετρα ανατολικά του Τιμπουκτού), και προς το βόρειο Τιμπουκτού. Αν και δεν κατάγεται από οικογένεια καδήδων και ξεκίνησε μόλις το 2012, ο Houka Houka κατάφερε να επεκτείνει την εξουσία του ως καδής και να ενισχύσει την ικανότητά του να διατηρεί τη δημόσια ασφάλεια σε ορισμένες περιοχές χάρη σε πόρους της Al-Furqan και στον φόβο που αυτή η τρομοκρατική οργάνωση προκαλεί στην περιοχή του Τιμπουκτού λόγω των πολύπλοκων επιθέσεων κατά διεθνών αμυντικών δυνάμεων και δυνάμεων ασφαλείας καθώς και αντίστοιχων δυνάμεων του Μάλι, αλλά και λόγω στοχευμένων δολοφονιών.
               Ως εκ τούτου, λόγω της στήριξής του προς τον Mohamed Ousmane και των εμποδίων που προκαλεί στη συμφωνία, ο Houka Houka Ag Alhousseini απειλεί την εφαρμογή της, καθώς και την ειρήνη, την ασφάλεια και τη σταθερότητα ευρύτερα στο Μάλι.
               3.   MAHRI SIDI AMAR BEN DAHA [άλλως α) Yoro Ould Daha β) Yoro Ould Daya γ) Sidi Amar Ould Daha δ) Yoro]
               
               Χαρακτηρισμός: Αναπληρωτής αρχηγός επιτελείου του περιφερειακού συντονισμού του Mécanisme opérationnel de coordination (MOC) στο Γκάο
               Ημερομηνία γέννησης: 1 Ιαν. 1978
               Τόπος γέννησης: Djebock, Μάλι
               Ιθαγένεια: Μάλι
               Αριθμός εθνικής ταυτότητας Μάλι: 11262/1547
               Διεύθυνση: Golf Rue 708 Door 345, Gao, Mali
               Ημερομηνία καταχώρισης στον κατάλογο των Ηνωμένων Εθνών: 10 Ιουλίου 2019
               
                  Άλλες πληροφορίες: Ο Mahri Sidi Amar Ben Daha ηγείται της αραβικής κοινότητας Lehmar του Γκάο και είναι στρατιωτικός αρχηγός επιτελείου της φιλοκυβερνητικής πτέρυγας του Mouvement Arabe de l’Azawad (MAA), το οποίο συνδέεται με τον συνασπισμό Plateforme des mouvements du 14 juin 2014 d’Alger (Plateforme).
               
                  
                     Συμπληρωματικές πληροφορίες
                  
               
               Ο Mahri Sidi Amar Ben Daha καταχωρίζεται δυνάμει της παραγράφου 8 στοιχείο β) της απόφασης 2374 (2017) για ενέργειες που παρεμποδίζουν, ή παρεμποδίζουν λόγω παρατεταμένης καθυστέρησης, ή απειλούν την εφαρμογή της συμφωνίας.
               Ο Ben Daha ήταν υψηλόβαθμος αξιωματικός της ισλαμικής αστυνομίας που επιχειρούσε στο Γκάο όταν το Κίνημα για Ενότητα και Τζιχάντ στη Δυτική Αφρική (Mouvement pour l’unicité et le jihad en Afrique de l’Ouest-MUJAO) (QDe.134) κατέλαβε την πόλη από τον Ιούνιο του 2012 έως τον Ιανουάριο του 2013. Ο Ben Daha είναι επί του παρόντος αναπληρωτής αρχηγός επιτελείου του περιφερειακού συντονισμού του Mécanisme opérationnel de coordination (MOC) στο Γκάο.
               Στις 12 Νοεμβρίου 2018, ο Plateforme στο Μπαμάκο δήλωσε ότι δεν θα συμμετείχε στις επικείμενες περιφερειακές διαβουλεύσεις οι οποίες είχαν προγραμματιστεί να διεξαχθούν από τις 13 έως τις 17 Νοεμβρίου σύμφωνα με τον οδικό χάρτη του Μαρτίου του 2018 που είχε συμφωνηθεί από όλα τα μέρη της συμφωνίας ειρήνης και συμφιλίωσης τον Μάρτιο του 2018. Την επόμενη ημέρα, διεξήχθη στο Γκάο συντονιστική συνάντηση από τον στρατιωτικό αρχηγό επιτελείου της συνιστώσας Ganda Koy της Coordination des mouvements et fronts patriotiques de résistance (CMFPR)-Plateforme, με εκπροσώπους του MAA-Plateforme, προκειμένου να παρεμποδιστεί η διενέργεια των διαβουλεύσεων. Τον αποκλεισμό συντόνισε η ηγεσία του Plateforme στο Μπαμάκο, με το MAA-Plateforme και το μέλος του Κοινοβουλίου, Mohamed Ould Mataly.
               Από τις 14 έως τις 18 Νοεμβρίου 2018, δεκάδες μαχητές του MAA-Plateforme, μαζί με μαχητές των υποομάδων της CMFPR, παρεμπόδιζαν τη διεξαγωγή περιφερειακών διαβουλεύσεων. Κατ’ εντολήν και με τη συμμετοχή του Ben Daha τοποθετήθηκαν τουλάχιστον έξι μικρά φορτηγά οχήματα του Mouvement Arabe de l’Azawad (MAA-Plateforme) έμπροσθεν και πέριξ του κυβερνείου του Γκάο. Επίσης παρατηρήθηκαν στον χώρο δύο οχήματα του MOC τα οποία αποδίδονται στο MAA-Plateforme.
               Στις 17 Νοεμβρίου 2018, σημειώθηκε συμβάν μεταξύ ένοπλων στοιχείων που παρεμπόδιζαν την είσοδο στο κυβερνείο και διερχόμενης περιπόλου των Ενόπλων Δυνάμεων του Μάλι (FAMa). Ωστόσο, η κατάσταση εκτονώθηκε πριν προλάβει να κλιμακωθεί και θεωρηθεί παραβίαση της κατάπαυσης του πυρός. Στις 18 Νοεμβρίου 2018, ένα σύνολο δώδεκα οχημάτων και ένοπλων στοιχείων ήρε τον αποκλεισμό του κυβερνείου έπειτα από τον πλέον πρόσφατο γύρο διαπραγματεύσεων με τον κυβερνήτη του Γκάο.
               Στις 30 Νοεμβρίου 2018, ο Ben Daha διοργάνωσε δι-αραβική συνάντηση στο Tinfanda για να συζητηθούν θέματα ασφάλειας και διοικητικής αναδιάρθρωσης. Στη συνάντηση συμμετείχε επίσης ο Ahmoudou Ag Asriw (MLi.001), ο οποίος υπόκειται σε κυρώσεις και τον οποίο στηρίζει και υπερασπίζεται ο Ben Daha.
               Συνεπώς, ο Ben Daha, παρεμποδίζοντας ουσιαστικά τις συζητήσεις σχετικά με βασικές διατάξεις της συμφωνίας ειρήνης και συμφιλίωσης που άπτονται της μεταρρύθμισης της εδαφικής διάρθρωσης στο βόρειο Μάλι, παρεμπόδισε την εφαρμογή της συμφωνίας ειρήνης και συμφιλίωσης. Επιπλέον, ο Ben Daha στηρίζει ένα πρόσωπο που έχει αναγνωριστεί ότι συνιστά απειλή για την εφαρμογή της συμφωνίας εξαιτίας της εμπλοκής του σε παραβιάσεις της κατάπαυσης του πυρός και σε ενέργειες οργανωμένων εγκληματικών ομάδων.
               4.   MOHAMED BEN AHMED MAHRI (άλλως: α) Mohammed Rougi, β) Mohamed Ould Ahmed Deya, γ) Mohamed Ould Mahri Ahmed Daya, δ) Mohamed Rougie, ε) Mohamed Rouggy, στ) Mohamed Rouji)
               
               Ημερομηνία γέννησης: 1 Ιαν. 1979
               Τόπος γέννησης: Tabankort, Μάλι
               Ιθαγένεια: Μάλι
               Αριθ. διαβατηρίου: α) AA00272627, β) AA0263957
               Διεύθυνση: Μπαμάκο, Μάλι
               Ημερομηνία καταχώρισης στον κατάλογο των Ηνωμένων Εθνών: 10 Ιουλίου 2019
               
                  Άλλες πληροφορίες: Ο Mohamed Ben Ahmed Mahri είναι επιχειρηματίας της αραβικής κοινότητας Lehmar στην περιοχή του Γκάο, ο οποίος είχε στο παρελθόν συνεργαστεί με το Κίνημα για Ενότητα και Τζιχάντ στη Δυτική Αφρική (Mouvement pour l’unicité et le jihad en Afrique de l’Ouest-MUJAO) (QDe.134).
               
                  
                     Συμπληρωματικές πληροφορίες
                  
               
               Ο Mohamed Ben Ahmed Mahri καταχωρίζεται δυνάμει της παραγράφου 8 στοιχείο γ) της απόφασης 2374 (2017) για εκτέλεση ενεργειών για λογαριασμό ή εξ ονόματος ή υπό την καθοδήγηση ατόμων και οντοτήτων που αναφέρονται στα στοιχεία α) και β) της παραγράφου 8 της απόφασης 2374 (2017), ή έχει άλλως υποστηρίξει ή χρηματοδοτήσει τα εν λόγω άτομα και οντότητες, μεταξύ άλλων μέσω προϊόντων που προέρχονται από το οργανωμένο έγκλημα, συμπεριλαμβανομένων της παρασκευής και της διακίνησης ναρκωτικών και των πρόδρομων ουσιών τους που προέρχονται ή διέρχονται από το Μάλι, της εμπορίας ανθρώπων και της λαθραίας διακίνησης μεταναστών, της παράνομης διακίνησης και εμπορίας όπλων, καθώς και της παράνομης εμπορίας πολιτιστικών αγαθών.
               Από τον Δεκέμβριο του 2017 έως τον Απρίλιο του 2018, ο Mohamed Ben Ahmed Mahri διηύθυνε μια επιχείρηση διακίνησης άνω των 10 τόνων μαροκινής κάνναβης, τους οποίους μετακινούσε με φορτηγά ψυγεία μέσω Μαυριτανίας, Μάλι, Μπουρκίνα Φάσο και Νίγηρα. Τη νύχτα της 13ης προς 14η Ιουνίου 2018, κατασχέθηκε το ένα τέταρτο του φορτίου στο Νιαμέι, ενώ τα υπόλοιπα τρία τέταρτα φέρονται να είχαν κλαπεί από αντίπαλη συμμορία τη νύχτα της 12ης προς 13η Απριλίου 2018.
               Τον Δεκέμβριο του 2017, ο Mohamed Ben Ahmed Mahri βρισκόταν στο Νιαμέι με έναν Μαλινέζο υπήκοο προκειμένου να ετοιμάσουν την επιχείρηση. Ο τελευταίος συνελήφθη στο Νιαμέι αφού είχε επιστρέψει αεροπορικώς από το Μαρόκο μαζί με δύο Μαροκινούς και δύο Αλγερινούς υπηκόους στις 15 και 16 Απριλίου 2018, στην προσπάθειά του να επανακτήσει την κλεμμένη κάνναβη. Συνελήφθησαν επίσης τρεις από τους συνεργούς του, συμπεριλαμβανομένου ενός Μαροκινού υπηκόου ο οποίος είχε καταδικαστεί το 2014 στο Μαρόκο σε πέντε μήνες φυλάκιση για λαθρεμπόριο ναρκωτικών.
               Ο Mohamed Ben Ahmed Mahri διευθύνει τη διακίνηση ρητίνης της κάνναβης στον Νίγηρα απευθείας μέσω του βόρειου Μάλι, χρησιμοποιώντας τα κονβόι που οδηγούν μέλη της Ομάδας Αυτοάμυνας των Τουαρέγκ Ιμχάντ και των συμμάχων (Groupe Autodefense Touareg Imghad et Allies-GATIA), μεταξύ των οποίων και ο υποκείμενος σε κυρώσεις Ahmoudou Ag Asriw (MLi.001). Ο Mohamed Ben Ahmed Mahri αποζημιώνει τον Asriw για τη χρήση των κονβόι. Οι επιβαίνοντες σε αυτά τα κονβόι εμπλέκονται συχνά σε διενέξεις με ανταγωνιστές οι οποίοι συνδέονται με την Coordination des Mouvements de l’Azawad (CMA).
               Χρησιμοποιώντας τα χρηματικά κέρδη από τη διακίνηση ναρκωτικών, ο Mohamed Ben Ahmed Mahri στηρίζει τρομοκρατικές ένοπλες δυνάμεις, ιδίως την οντότητα Al-Mourabitoun (QDe.141) που υπόκειται σε κυρώσεις, επιχειρώντας να δωροδοκήσει αξιωματούχους για να απελευθερώσουν συλληφθέντες μαχητές και παρέχοντας μαχητές για να ενταχθούν στο Mouvement Arabe pour l’Azawad (MAA) Plateforme.
               Συνεπώς, με τα προϊόντα που προέρχονται από το οργανωμένο έγκλημα, ο Mohamed Ben Ahmed Mahri στηρίζει ένα πρόσωπο το οποίο έχει αναγνωριστεί βάσει της παραγράφου 8 στοιχείο β) της απόφασης 2374 (2007) ότι συνιστά απειλή για την εφαρμογή της συμφωνίας για την ειρήνη και τη συμφιλίωση στο Μάλι, πέραν της τρομοκρατικής ομάδας καταχωρίζεται δυνάμει της απόφασης 1267.
               5.   MOHAMED OULD MATALY
               
               Χαρακτηρισμός: Μέλος του Κοινοβουλίου
               Ημερομηνία γέννησης: 1958
               Ιθαγένεια: Μάλι
               Αρ. διαβατηρίου: D9011156
               Διεύθυνση: Golf Rue 708 Door 345, Gao, Mali
               Ημερομηνία καταχώρισης στον κατάλογο των Ηνωμένων Εθνών: 10 Ιουλίου 2019
               
                  Άλλες πληροφορίες: Ο Mohamed Ould Mataly είναι πρώην δήμαρχος της Μπουρέμ και εν ενεργεία μέλος του Κοινοβουλίου της εκλογικής περιφέρειας της Μπουρέμ, εκπροσωπώντας το κόμμα Rassamblement pour le Mali (RPM, το πολιτικό κόμμα του Ibrahim Boubacar Keita). Προέρχεται από την αραβική κοινότητα Lehmar του Γκάο και είναι ισχυρό μέλος της φιλοκυβερνητικής πτέρυγας του Mouvement Arabe de l’Azawad (MAA), το οποίο συνδέεται με τον συνασπισμό Plateforme des mouvements du 14 juin 2014 d’Alger (Plateforme).
               
                  
                     Συμπληρωματικές πληροφορίες
                  
               
               Ο Mohamed Ould Mataly καταχωρίζεται δυνάμει της παραγράφου 8 στοιχείο β) της απόφασης 2374 (2017) για ενέργειες που παρεμποδίζουν, ή παρεμποδίζουν λόγω παρατεταμένης καθυστέρησης, ή απειλούν την εφαρμογή της συμφωνίας.
               Στις 12 Νοεμβρίου 2018, ο Plateforme στο Μπαμάκο δήλωσε ότι δεν θα συμμετείχε στις επικείμενες περιφερειακές διαβουλεύσεις οι οποίες είχαν προγραμματιστεί να διεξαχθούν από τις 13 έως τις 17 Νοεμβρίου σύμφωνα με τον οδικό χάρτη του Μαρτίου του 2018 που είχε συμφωνηθεί από όλα τα μέρη της συμφωνίας ειρήνης και συμφιλίωσης τον Μάρτιο του 2018. Την επόμενη ημέρα, διεξήχθη στο Γκάο συντονιστική συνάντηση από τον στρατιωτικό αρχηγό επιτελείου της συνιστώσας Ganda Koy της Coordination des mouvements et fronts patriotiques de résistance (CMFPR)-Plateforme, με εκπροσώπους του MAA-Plateforme, προκειμένου να παρεμποδιστεί η διενέργεια των διαβουλεύσεων. Τον αποκλεισμό συντόνισε η ηγεσία του Plateforme στο Μπαμάκο, με το MAA-Plateforme και το μέλος του Κοινοβουλίου, Mohamed Ould Mataly.
               Ο στενός συνεργάτης του, Mahri Sidi Amar Ben Daha, άλλως Yoro Ould Daha, ο οποίος διαμένει στην κατοικία του στο Γκάο, συμμετείχε στον αποκλεισμό του χώρου διεξαγωγής της διαβούλευσης στο γραφείο του κυβερνήτη την εν λόγω περίοδο.
               Επιπροσθέτως, στις 12 Ιουλίου 2016, ο Ould Mataly ήταν ένας από τους υποκινητές των διαδηλώσεων κατά της εφαρμογής της συμφωνίας.
               Συνεπώς, ο Ould Mataly, παρεμποδίζοντας ουσιαστικά τις συζητήσεις σχετικά με βασικές διατάξεις της συμφωνίας ειρήνης και συμφιλίωσης που άπτονται της μεταρρύθμισης της εδαφικής διάρθρωσης στο βόρειο Μάλι, παρεμπόδισε και προκάλεσε καθυστερήσεις στην εφαρμογή της συμφωνίας ειρήνης και συμφιλίωσης.
               Τέλος, ο Ould Mataly απηύθυνε έκκληση για την απελευθέρωση μελών της κοινότητάς του που συνελήφθησαν κατά τη διάρκεια αντιτρομοκρατικών επιχειρήσεων. Λόγω της εμπλοκής του σε ομάδες οργανωμένου εγκλήματος και της σχέσης του με τρομοκρατικές ένοπλες δυνάμεις, ο Mohamed Ould Mataly συνιστά απειλή για την εφαρμογή της συμφωνίας.»